b'\n_START_ARTICLE_\nLeon Novak (geodet)\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1918 iz gradbeni\xc5\xa1tva na Tehni\xc5\xa1ki visoki \xc5\xa1oli v Gradcu, 1931 je v Jeni opravil te\xc4\x8daj iz fotogrametrije. Sprva je slu\xc5\xbeboval kot privatni in\xc5\xbeenir pri gradbenem podjetju Redlich & Berger na Dunaju (1918) kot treser \xc5\xbeelezni\xc5\xa1ke proge Logatec-\xc4\x8crni Vrh-Ajdov\xc5\xa1\xc4\x8dina. Leta 1919 se je sprva zaposlil kot praktikant pri gradbeni direkciji v Ljubljani, nato pa kot profesor na dr\xc5\xbeavni tehni\xc5\xa1ki srednji \xc5\xa1oli v Ljubljani._NEWLINE_Organiziral je in\xc5\xa1titut za geodezijo in od 1920-1949 je na Tehni\xc5\xa1ki fakulteti v Ljubljani honorarno predaval geodezijo, na kulturno-geodetskem oddelku pa fotogrametrijo in fotografijo; 1949 je kot redni profesor prevzel katedro za ni\xc5\xbejo geodezijo na FGG._NEWLINE_V letih 1933\xe2\x88\x921935 je bil urednik revije Fotoamater v kateri je objavljal tudi \xc4\x8dlanke. Napisal je u\xc4\x8dbenike: Geodetski \xc5\xa1tudij (1920); Tehni\xc4\x8dna mehanika I\xe2\x80\x93II (1921); Situacijsko risanje (1924/1925); Tehni\xc4\x8dni terenski nauk(1925/1926); Kratak pregled stru\xc4\x8dno-zanatske nastave u na\xc5\xa1oj dr\xc5\xbeavi (1926/1927); Merstvo ali prakti\xc4\x8dna geometrija (1929) Globinska ostrina in uporaba zaslonke (1932); Zeissove tovarne v Jeni (1933); Nem\xc5\xa1ko-slovenska fotografska terminologija (1934), Osnove fotografske tehnike (1949); Tehni\xc4\x8dna mehanika za strojne tehnike (1950) in Prakti\xc4\x8dna geodezija (1957).'